 NA BENSON MATHEKA NAIBU Rais Rigathi Gachagua ameendelea kuchoma kwa matamshi yake baada yake na Rais William Ruto kuondoka nchini licha ya kauli yake majuzi kwamba hawatasafiri ng’ambo kwa wakati mmoja. Juma moja limepita tangu,Gachagua kusema kwamba  alikubaliana na Rais William Ruto hawatakuwa nje ya nchi kwa wakati mmoja lakini kwa wakati huu viongozi hao wawili wanazuru ng’ambo. Rais Ruto yuko jijini Riyadh, Saudi Arabia anakohudhuria kongamano la  uwekezaji  katika ukumbi wa King Abdul Aziz International Conference Center huku  Bw Gachagua akiwa Brussels, Ubelgiji anakomwakilisha mkubwa wake katika kongamano lingine., “Katika kongamano la  Mpango wa Uwekezaji, King Abdul Aziz International Conference Center, Riyadh, Saudi Arabia,” Rais Ruto aliandika katika anwani yake ya mtandao wa X (zamani Twitter) Jumanne asubuhi. Hii ilikuwa saa chache baada ya Bw Gachagua kuondoka nchini kuelekea Ubelgiji na Ujerumani. “ Leo usiku, nikiandamana na mke wangu Pasta Dorcas, nimeondoka nchini kwa ziara rasmi Ubelgiji na Ujerumani. Nikiwa Brussels, Ubelgiji, nitamwakilisha Rais William Ruto katika kongamano la Global Gateway Forum litakaloandaliwa na Tume ya Muungano wa Ulaya,” Bw Gachagua alisema na kuongeza kuwa atakutana na wanunuzi wa kimataifa wa kahawa na chai kutafuta soko la mazao hayo nchini kabla ya kuelekea Ujerumani. Kinaya ni kwamba wiki mbili zilizopita, Bw Gachagua alitangaza kuwa  yeye na rais walikubaliana hawatakuwa nje ya nchi kwa wakati mmoja akisema watu waliowaacha nchini wakiwa ziarani ng’ambo awali walikosa adabu. “Sasa tumekubaliana kwamba akisafiri nje ya nchi (Rais), nitakuwa nchini na akirudi, nitaondoka na kwa hilo hakuna shida,” Bw Gachagua alisema akihutubia kongamano la wanawake la chama cha United Democratic Alliance mnamo Oktoba 15. “Mnataka niwe kwa usukani (Rais akiwa nje ya nchi). Kuna wakati tulikuwa ng’ambo na watu tulioacha wakakosa adabu,” alisema Bw Gachagua. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  